***Collateral Damage*** er en amerikansk actionfilm fra 2002 regissert av Andrew Davis. Filmen handler om en amerikansk brannmann i Los Angeles som mister sin kone og sønn i et attentat. Myndighetene prioriterer ikke saken og han drar derfor selv etter de skyldige for å hevne drapet. Hovedrollen spilles av Arnold Schwarzenegger.

Filmen fikk jevnt over dårlig mottakelse av anmelderne og ble heller ingen stor publikumssuksess. 

Filmens tittel er hentet fra militær terminologi og betyr «Utilsiktet tap».

Handling
--------

Brannmannen Gordy utsettes for en tragedie; hans kone og sønn blir drept når de befinner seg for nær en terroristbombe utløst av den colombianske «frihetskjemperen» El Lobo. Den desillusjonerte CIA-agenten Brandt røper at regjeringen ikke vil løfte en finger for å pågripe gjerningsmannen, og en hevngjerrig Gordy reiser derfor avgårde til Colombia for på egen hånd å ta opp jakten på terroristene.

Om filmen
---------

### Popularitet og økonomi

*Collateral Damage* ble ingen publikumssuksess. Den innbrakte $78 millioner på verdensbasis, hvorav $40 millioner i USA, $7,3 millioner i Japan, $2,1 millioner i Tyskland og $124 000 i Norge. Dette plasserte den helt nede på 56. plass over de mest innbringende filmene på verdensbasis i 2002 og på 66. plass i USA.

Produksjonskostnadene var på 85 millioner.

### Anmelderne

Den ble dårlig mottatt av de amerikanske anmelderne, noe som gjenspeiles i at den bare har oppnådd 19 % på Rotten Tomatoes. Den amerikanske filmkritikeren Roger Ebert gav den 3 av 4 stjerner, mens Leonard Maltin gav den 2 av 4 stjerner.

Også de norske anmelderne var jevnt over negative. *Dagbladets* anmelder gav den terningkast to mens *VGs* anmelder gav den terning tre. *Adresseavisens* anmelder var meget negativ og mente at filmskaperen hadde mislyktes med det meste. *CINERAMAs* anmelder gav den terningkast tre og skrev: «*Beklageligvis tar filmen aldri av. Dels slites den ukledelig mellom actionfilmklisjeer og den dype personlige realismen som historien legger opp til. Dels er det fordi filmen aldri setter opp noe stort tempo, ei heller skapes det intensitet*».

### Annet

Filmen skulle egentlig ha premiere i oktober 2001, men på grunn av terrorangrepet 11. september ble premieren utsatt til februar 2002. Det ble også foretatt endringer i filmen. Like før premieren i februar gikk talsmenn for USAs brannmennene og politiet ut mot Schwarzenegger og mente han utviste «ekstra dårlig smak» vedrørende filmens tema. «Vi syns det er dårlig smak å forsøke å bruke likheten til 11. september som en del av promoteringen av filmen», uttalte president Patrick Lynch i interesseorganisasjonen for brannmenn Patrolmen's Benevolent Association. Det vakte ytterligere bestyrtelse da New Yorks tidligere borgermester, Rudolph Giuliani, var til stede under førpremieren på filmen i New York. Det kom også protester fra folk som mente filmen kunne sette colombianere flest i et dårlig lys ved å gi et inntrykk av at colombianere flest er geriljasoldater og narkolangere.

Det amerikanske uttrykket Collateral Damage er vanskelig å oversettet på norsk, men kan beskrives som «ødeleggelse som springer ut fra annen ødeleggelse». Det er vanlig å bruke uttrykket om sivile dødsfall, altså sivile som utilsiktet blir rammet i en krigshandling eller annen voldelige handling som terror.

I rollene
---------

* Arnold Schwarzenegger: Gordy Brewer
* Francesca Neri: Selena Perrini
* Elias Koteas: Peter Brandt
* Cliff Curtis: Claudio Perrini
* John Leguizamo: Felix Ramirez
* John Turturro: Sean Armstrong
* Ethan Dampf: Matt Brewer
* Jsu Garcia: Roman
* Raymond Cruz: Junior
* Miguel Sandoval: Joe Phipps
* Harry J. Lennix: Dray
* Jany Lynch: Agent Russo

Referanser
----------

1. ↑  «Collateral Damage (2002)». *Bomb Report* **(engelsk)**. Besøkt 5. januar 2020.
2. 1 2  «Collateral Damage». *Box Office Mojo*. Besøkt 5. januar 2020.
3. ↑  «Top 2002 Movies at the Worldwide Box Office». *The Numbers*. Besøkt 5. januar 2020.
4. ↑  «Top 2002 Movies at the Domestic Box Office». *The Numbers*. Besøkt 5. januar 2020.
5. ↑  «Collateral Damage». *Rotten Tomatoes* **(engelsk)**. Besøkt 5. januar 2020.
6. ↑  Ebert, Roger. «Collateral Damage Movie Review (2002) | Roger Ebert». *www.rogerebert.com* **(engelsk)**. Besøkt 20. mars 2018.
7. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 978-0-698-18361-2.
8. ↑  «Collateral Damage». *www.filmfront.no*. Besøkt 5. januar 2020.
9. ↑  «Brannmann på tur». *Dagbladet.no* **(norsk)**. 10. mai 2002. Besøkt 20. mars 2018.
10. ↑  «Arnold på krigsstien - igjen». *VG* **(norsk)**. Besøkt 20. mars 2018.
11. ↑  Norvik, Martin (10. mai 2002). «Tålmodighetsterror». *adressa.no*. Arkivert fra originalen 21. mars 2018. Besøkt 20. mars 2018.
12. ↑  «Blu-ray Disc: Collateral Damage (2001) - anmeldelse». *cinerama.no*. Arkivert fra originalen 20. mars 2018. Besøkt 20. mars 2018.
13. ↑  «Arnold bekjemper terrorismen - på film.». *Dagbladet.no* **(norsk)**. 11. februar 2002. Besøkt 20. mars 2018.
14. ↑  «- Dårlig smak, Arnold!». *Dagbladet.no* **(norsk)**. 7. februar 2002. Besøkt 20. mars 2018.
15. ↑  Reiersgård, Finn. «TriTrans - Forum». *www.tritrans.net*. Besøkt 20. mars 2018.

Eksterne lenker
---------------

* (en) *Collateral Damage* på Internet Movie Database Rediger på Wikidata

* (no) *Collateral Damage* hos Filmfront Rediger på Wikidata

* (sv) *Collateral Damage* i Svensk Filmdatabas Rediger på Wikidata

* (da) *Collateral Damage* i Danmark Nationale Filminstitut Rediger på Wikidata

* (en) *Collateral Damage* på AllMovie Rediger på Wikidata

* (fr) *Collateral Damage* på Allociné Rediger på Wikidata

* (nl) *Collateral Damage* på MovieMeter Rediger på Wikidata

* (en) *Collateral Damage* på Turner Classic Movies Rediger på Wikidata

* (en) *Collateral Damage* på American Film Institute Rediger på Wikidata

* (en) *Collateral Damage* på Rotten Tomatoes Rediger på Wikidata